KIRJALLINEN KYSYMYS E-3841/00 esittäjä(t): Raina Echerer (Verts/ALE) komissiolle. Eläinten kuljettaminen.



Virallinen lehti nro 235 E , 21/08/2001 s. 0024 - 0025



KIRJALLINEN KYSYMYS E-3841/00 esittäjä(t): Raina Echerer (Verts/ALE) komissiolle (7. joulukuuta 2000) Aihe: Eläinten kuljettaminen Komissio on usein myöntänyt, että muutamat EU:n jäsenvaltiot ovat epäonnistuneet neuvoston direktiivin 91/628/ETY(1) (sellaisena kuin se on muutettuna neuvoston direktiivillä 95/29/EY(2)) täytäntöönpanossa EU:n alueella. Voiko se antaa arvion tämän direktiivin säännöksien täytäntöönpanosta eläinten kuljetuksessa EU:n rajojen sisällä sijaitsevasta viimeisestä paikasta lastin ensimmäiseen purkupaikkaan kolmannessa maassa sijaitsevassa lopullisessa määräpaikassa? - Direktiivin 91/628/EY 9 artiklassa säädetään kärsivien tai loukkaantuneiden eläimien (jotka ovat loukkaantuneita myös kuljetusvälineiden, jotka eivät ole direktiivin säännöksien mukaisia, käytön vuoksi) tiettyjen hyvinvointistandardien soveltamisesta. Sovelletaanko näitä standardeja eläimiin kolmannessa maassa sijaitsevassa ensimmäisessä purkupaikassa? Jos ei sovelleta, voiko komissio selittää miksi ei? - Kuinka monta eläinlääkäriä tekee asetuksen 615/98/ETY(3) 3 artiklassa määriteltyjä eläinten tarkastuksia ensimmäisen purkamisen yhteydessä kolmannessa maassa, joka on lopullinen määräpaikka? - Asetuksen 615/98/ETY 4 artiklassa vahvistetaan, että tarkastettavat tavaralähetykset valitaan riskianalyysin perusteella ja että jäsenvaltioiden on sovellettava tätä artiklaa omasta aloitteestaan tai komission pyynnöstä. Voiko komissio selittää mihin kriteereihin analyysit perustuvat ja mikä elin/viranomainen tekee analyysit? (1) EYVL L 340, 11.12.1991, s. 17. (2) EYVL L 148, 30.6.1995, s. 52. (3) EYVL L 82, 19.3.1998, s. 19. Franz Fischlerin komission puolesta antama vastaus (27. helmikuuta 2001) Komissio on jokin aika sitten hyväksynyt kertomuksen direktiivin yleisestä soveltamisesta ja kehottaa arvoisaa parlamentin jäsentä asiaa koskevien tarkempien tietojen saamiseksi tutustumaan Nelly Maesin kirjalliseen kysymykseen E-3765/00 annettuun vastaukseen(1). Komissiolla ei kuitenkaan ole käytettävissään tarkkoja tietoja eläinten suojelemisesta kuljetuksen aikana ja direktiivien 90/425/ETY ja 91/496/ETY muuttamisesta 19 päivänä marraskuuta 1991 annetun neuvoston direktiivin 91/628/ETY täytäntöönpanosta yhteisön rajojen ulkopuolella. Vientitukijärjestelmän soveltamista koskevista erityisistä yksityiskohtaisista säännöistä elävien nautaeläinten hyvinvoinnin osalta kuljetuksen aikana 18 päivänä maaliskuuta 1998 annetussa komission asetuksessa (EY) 615/98 säädetään mekanismista, jolla varmistetaan, että virallinen eläinlääkäri tarkastaa yhteisöstä poistumispaikassa järjestelmällisesti kaikki lähetykset, joista on maksettava vientitukia ottaen tarkastuksessa huomioon kaikki matkaan liittyvät seikat, jotka on suinkin mahdollista tarkastaa kyseisessä vaiheessa. Tarkastuksessa olisi erityisesti kiinnittää huomiota siihen, että eläimet ovat kykeneviä jatkamaan matkaa, että kuljetusajoneuvo, jolla eläimet lähetetään yhteisöstä, täyttää direktiivin 91/628/ETY vaatimukset ja että eläimiä on varauduttu hoitamaan matkan aikana. Kolmansissa maissa toteutettavat asetuksen 615/98 mukaiset tarkastukset eivät ole järjestelmällisiä ja niitä tehdään asiaan kulloinkin liittyvien toimenpiteiden erityispiirteiden mukaisesti. Asetuksen 3 artiklan mukaisesti tarkastukset on suoritettava paikassa, jossa eläimet puretaan lopullisena määräpaikkana olevassa maassa ensimmäisen kerran, kahdessa tapauksessa. Toisessa tapauksessa kuljetusvälinettä on vaihdettu yhteisöstä lähdön ja lopulliseen määräpaikkaan saapumisen välillä ja toisessa tapauksessa yhteisöstä lähtöpaikan eläinlääkäri on pyytänyt tarkastuksen suorittamista määrämaan purkauspaikassa. Lisäksi asetuksen 4 artiklassa edellytetään, että viejämaana olevan jäsenvaltion on järjestettävä kolmansissa maissa, kuljetuksen aikana tai lopullisessa purkauspaikassa pistokokeenomaisia tarkastuksia ilman, että niistä ilmoitetaan etukäteen. Edellä mainitun asetuksen 3 artiklan 1 kohdan mukaisesti näiden kolmansissa maissa tehtävien tarkastusten suorittajan on oltava joko hyväksytty kansainvälinen tarkastus- ja valvontalaitos tai viejämaana toimivan jäsenvaltion virallinen laitos. Kummassakin tapauksessa tarkastuksesta kyseisten laitosten puolesta vastaavan henkilön on oltava ammatiltaan eläinlääkäri. Lopuksi on todettava 4 artiklassa tarkoitettua riskianalyysiä koskevien kysymysten osalta, että komission mielestä riskianalyysin olisi perustuttava komission asetuksessa (EY) N:o 3122/94(2) asetettuihin yleisiin perusteisiin täydennettyinä erityisperusteilla, jotka liittyvät tähän erityisalaan. Tällaisia erityisperusteita ovat esimerkiksi se, kuljetetaanko eläimiä teurastettavaksi vai jalostettavaksi, kuljetusyrittäjän maine, purkaus- tai uudelleenlastauspaikka yhteisön ulkopuolella, purkaussatama lopullisena määräpaikkana olevassa kolmannessa maassa, kuljetuksen kesto jne. Viejämaana toimivan jäsenvaltion nimeämien viranomaisten tulisi soveltaa näitä perusteita. (1) EYVL C 174 E, 19.6.2001. (2) Komission asetus (EY) N:o 3122/94 vientitukea saavia maataloustuotteita koskevan riskinarvioinnin perusteista, EYVL L 330, 21.12.1994.